Jengisodan kuolonuhri oli ilmeisesti Manchesterin terroristin kaveri.

Kuvassa tuomion saaneet miehet. Neish, George, Samuels ja 14-vuotias poika saivat tuomion taposta, loput miehet murhasta. 14-vuotiaan nimeä ja kuvaa ei ole julkaistu hänen ikänsä vuoksi. GREATER MANCHESTER POLICE

Yksitoista ihmistä on tuomittu 18-vuotiaan miehen surmasta Britannian Manchesterissa. Nuorin tuomituista jengiläisistä on 14-vuotias poika.

Miehet jahtasivat uhri Abdulwahab Hafidahia toukokuun 12. päivänä liikenneruuhkan läpi, jonka jälkeen he hyökkäsivät hänen kimppuunsa vasaran kanssa. Uhria myös puukotettiin ja hänen ylitseen ajettiin. Hän kuoli lopulta kaulaan osuneeseen veitseniskuun.

Uhri oli Independent lehden mukaan huutanut ohikulkijalle ennen kuolemaansa:

- Auta minua, he tappavat minut.

18-vuotias uhri oli libyalaista syntyperää. Hänen uskotaan olleen Manchesterin terroristi Salman Abedin kaveri. Abedi murhasi itsemurhapommilla Manchester Arenalla 22 ihmistä toukokuun 22. päivänä. Poliisi ei ole vahvistanut kaksikon kaverisuhdetta ja sanoi tiistaina tuomioiden lukemisen jälkeen, että terrorismin vastainen yksikkö tutkii asiaa.

Amerikkalaismedia raportoi aiemmin, että Abedi oli vannonut " kostoa " Hafidahin hautajaisissa. Oikeudenkäynnin aikana toimittajia varoitettiin julkaisemasta mitään, mikä voisi vahingoittaa uhrin oikeutta oikeudenmukaiseen oikeudenkäyntiin.

Hakattiin pesäpallomailalla

Hafidah oli manchesteriläisen Rusholme Crips -jengin, joka on saanut innoituksensa Los Angeles Cripsistä, jäsen. Hafidahin murhasivat kilpailevan jengin AO:n (Action Only) jäsenet, koska hän oli " eksynyt heidän maaperälleen " . Osalla tuomituista ei ollut aiempaa rikosrekisteriä. Esimerkiksi vasaralla aseistautunutta 18-vuotiasta poliisi ei ollut edes koskaan aiemmin pysäyttänyt.

Rusholme Cripsin jäsenistä valtaosa on libyalaista syntyperää. Oikeudessa kuultiin Cripsin ja AO:n välisestä verisestä taistelusta.

Vain vähän ennen kuolemansa Hafidah oli pidätetty epäiltynä AO-jengiläisen, Darrell Fordin, 20, kimppuun käymisestä. Fordia oli hakattu pesäpallomailalla, ja tekijät olivat Cripsin jäseniä. Ford joutui sairaalaan murtuneen käden vuoksi. Tapauksen tutkinta lopetettiin, koska Ford ei suostunut antamaan todisteita Hafidahia vastaan.

Ford oli Hafidahin murhanneiden miesten joukossa. Miehistä seitsemän sai tuomion murhasta. He ovat iältään 18-20-vuotiaita. Neljä muuta miestä, iältään 14-21-vuotiaat, tuomittiin taposta. Tuomioiden pituudet annetaan syyskuun puolivälissä.

Lähteet: Guardian, BBC, Independent